கௌசல்யா சங்கர்

கௌசல்யா சங்கர் என்பவர் தமிழகத்தைச் சேர்ந்த சமூகச் செயற்பாட்டாளர் மற்றும் உடுமலை சங்கர் கொலை வழக்கு மூலம் அறியப்பட்டவர் ஆவார். உடுமலையைச் சேர்ந்த பட்டியலின இளைஞரான சங்கரை பழனியைச் சேர்ந்த சின்னச்சாமியின் மகளான இவர் காதல் திருமணம் செய்தார். கவுசல்யாவின் பெற்றோர், சங்கரை 2016 மார்ச் 13 ஆம் நாள் ஆணவக் கொலை செய்தனர். கொலைக்குக் காரணமான கவுசல்யாவின் பெற்றோர் காவல்துறையால் கைது செய்யப்பட்டு நீதிமன்றத்தால் தண்டிக்கப்பட்டனர்.

சங்கரின் மரணத்திற்குப் பின்னர் சங்கர் குடும்பத்தினருடன் வசித்து வந்த கௌசல்யா சாதி ஒழிப்புச் செயற்பாட்டாளாராக அறியப்பட்டார். கௌசல்யாவிற்கு மாதம்தோறும் 11,250 ரூபாய் ஓய்வூதியமும், சங்கரின் தந்தை வேலுச்சாமிக்குச் சத்துணவுத் துறையில் வேலையும் தமிழக அரசு வழங்கியது. மார்ச் 13 2018 இல் சங்கர் சமூக நீதி அறக்கட்டளை என்ற பெயரில் தனிப்பயிற்சி மையத்தை கௌசல்யா தொடங்கினார்.

 மறுமணம் 
கொளத்தூர் மணி, தியாகு மற்றும் எவிடன்ஸ் கதிர் தலைமையில் 2018 டிசம்பர் 9 ஆம் நாள் தந்தை பெரியார் திராவிடக் கழகத்தில் சக்தி என்பவரைக் கௌசல்யா மறுமணம் செய்துகொண்டார். இத்திருமணத்திற்குப்பின் சக்தி மீது சில பாலியல் புகார்கள் வந்ததன் அடிப்படையில், கொளத்தூர் மணி மற்றும் தியாகுவால் விசாரிக்கப்பட்டு, சக்திக்கு 3 லட்சம் அபராதம் விதிக்கப்பட்டது. கௌசல்யாவும் சக்தியின் தவறுக்கு வருத்தம் தெரிவித்து தீர்ப்பை ஏற்றுக் கொண்டார்.

 மேற்கோள்கள் 

பகுப்பு:வாழும் மக்கள்
பகுப்பு:சாதிய எதிர்ப்புச் செயற்பாட்டாளர்கள்